text: Børneklovn overfaldet af vred mor
  13 august 2013 kl. 08.23
  En ballonklovn blev slået af en vred mor, da han optrådte for børn i Horsens.
  Ballonklovnen Pokus blev overfaldet i forbindelse med ?Store Legedag? i Horsens, hvor han tryllede med balloner.
  Under showet blev Christian Jan Dürr (ballonklovnen) så træt af en lille dreng, der tog nogle balloner, at han tog drengen i armen og gik for at finde hans forældre.
  Ifølge klovnen kastede drengen sig på græsset i samme øjeblik, som moderen dukkede op og råbte, at han skulle lade hendes dreng være, skriver BT.
  Da han gjorde showet færdigt og efterfølgende delte visitkort ud, mødte han moderen igen.
  - Hun siger, jeg skal gå væk flere gange. Til sidst slår hun mig med en knytnæve i hovedet. Så siger jeg, at hvis hun gør det igen, melder jeg hende til politiet, siger Christian Jan Dürr til BT.
  I samme øjeblik, som han siger det, slår hun ham angiveligt igen i ansigtet. Også denne gang med knytnæve.
  - Jeg er meget overrasket over, at hun kan finde på at slå en ballonklovn foran alle børnene, siger han til BT.
  